Koronavirus: ‘Berei voor vir pandemie’Mense loop Sondag met maskers in Tehran, Iran. (Foto: Ebrahim Noroozi, AP) Die Wêreldgesondheidsorganisasie (WGO) het gesê alle lande behoort meer te doen om voor te berei vir ’n moontlike pandemie in die lig van die dodelike koronavirus, oftewel Covid-19. Dié virus het reeds meer as 2 600 lewens geëis. Meer as 77 000 bevestigde gevalle is reeds aangemeld. Standard Bank het intussen aangekondig dat hy R750 000 aan China geskenk het om die virus te beveg. Die meeste sterftes en gevalle is in dié land aangemeld. Sim Tshabalala, uitvoerende hoof van Standard Bank, sê hoewel daar ’n aansienlike behoefte aan finansiële inspuitings in Suid-Afrika is, kan maatskappye nie bloot hande gevou sit tydens ’n wêreldwye ramp wat reeds die ekonomie wêreldwyd beïnvloed nie. “Hierdie siekte, hierdie epidemie, kan die hele wêreld beïnvloed en dit is in ons eie belang om die uitwissing daarvan te verseker. Dit is nie net ’n Chinese kwessie nie, dit beïnvloed die hele wêreld,” het Tshabalala Maandag in Johannesburg gesê. Aandelemarkte het wêreldwyd skerp gedaal te midde van die uitbreking. (Foto: Eugene Hoshiko, AP) Geen gevalle is tot dusver in Suid-Afrika aangemeld nie. Die nasionale instituut vir oordraagbare siektes (Nios) het bevestig hy het reeds 116 individue sedert die uitbreking van die koronavirus getoets. Nie een van dié individue het positief vir Covid-19 getoets nie. Die Nios sê hy is egter op hoë gereedheidsgrondslag te midde van die toenemende getal gevalle wat in Italië, Suid-Korea en Iran aangemeld word. “Dit dui daarop dat gemeenskapsoordrag in sommige instellings buite China kan plaasvind,” sê Sinenhlanhla Jimoh, woordvoerder van die Nios. Meer as 1 200 gevalle is in ongeveer 30 ander lande bevestig met meer as 20 sterftes. Italië het Maandag nog vier sterftes aangemeld. Die virus het dus reeds sewe lewens in dié land geëis. Aandelemarkte het wêreldwyd skerp gedaal weens kommer oor die uitwerking van die virus op die ekonomie. China het ook gesê hy gaan die jaarlikse vergadering van die National People’s Congress volgende maand uitstel om sy stryd teen die koronavirus voort te sit. Dié liggaam bekragtig besluite deur die Kommunistiese Party en vergader sedert 1978 jaarliks.